Diari Oficial de la Generalitat Valenciana


Sumari del DOGV 4686, del 06-02-2004 (2004/999)

ORDRE de 19 de desembre de 2003, de la Conselleria d'Economia, Hisenda i Ocupació, per la qual es regula la concessió d'ajudes econòmiques a processos de millora de la qualitat en centres o entitats que imparteixen Formació Professional Ocupacional, i es convoquen per a l'exercici 2004.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4686

Data del DOGV
:   06-02-2004

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2004/999


Data del document
:   19-12-2003

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * formació professional
    * homologació
    * aprenentatge professional
    * suport econòmic

ORDRE de 19 de desembre de 2003, de la Conselleria d'Economia, Hisenda i Ocupació, per la qual es regula la concessió d'ajudes econòmiques a processos de millora de la qualitat en centres o entitats que imparteixen Formació Professional Ocupacional, i es convoquen per a l'exercici 2004. [2004/999]
  
El Nou Programa de Formació Professional (1998-2002), que inspira el contingut de la Llei Orgànica 5/2002, de 19 de juny, de les Qualificacions i la Formació Professional, establia com un dels objectius bàsics d'aquell, i concretament el quart «Garantir la qualitat de la formació professional mitjançant un procés d'avaluació de la qualitat en els processos formatius dels centres que impartisquen Formació Professional», avaluació que s'havia d'aconseguir mitjançant una verificació interna i una verificació externa, com a mètode fiable de certificar la qualitat obtinguda en els diferents processos.
  
És més, a l'hora d'optar per un determinat model, el Nou Programa de Formació Professional apostava com a model d'avaluació i gestió de la qualitat pel Model Europeu EFQM. De la mateixa manera, s'establia que «aquest model no exclou les metodologies que hi haja als centres, però s'insisteix que constitueix una peça clau dins de l'esquema previst per a l'avaluació global del sistema i per a la millora de la qualitat».
  
L'objectiu de qualitat de la formació professional és totalment compartit per la Generalitat Valenciana i els agents socials valencians, i aquesta preocupació té reflex en el Pacte Valencià pel Creixement i l'Ocupació 2001-2006, que estableix «l'objectiu de millorar la qualitat de la formació professional» i «es preveu establir una línia d'ajudes per a la implantació d'un sistema de qualitat en els centres col·laboradors del SERVEF».
  
Per la seua banda, el Pla Valencià de Formació Professional indica en la seua línia estratègica setena el «suport a la innovació i l'experimentació en els continguts, les metodologies i instruments, i garantir la qualitat del conjunt del sistema», i proposa en concret la implantació d'un sistema de qualitat per als centres finançats amb fons públics, en la fase d'impuls del Pla.
  
Però, a més, aquest objectiu de qualitat de la formació professional és la base en què descansa la Llei Orgànica 5/2002, de 19 de juny, que dedica el títol IV a la qualitat i l'avaluació del Sistema Nacional de Qualificacions i Formació Professional, i a aquest objectiu està adreçat el Reial Decret 1.128/2003, de 5 de setembre, pel qual es regula el Catàleg Nacional de Qualificacions Professionals.
  
Tenint en compte el que indica i l'experiència de les convocatòries d'exercicis precedents que suposa l'inici d'aquest Programa en l'àmbit de la Formació Professional Ocupacional a la Comunitat Valenciana, procedeix la continuïtat d'aquest en l'exercici 2004. Per a això, dins del programa pressupostari 322.52 «Formació Professional Ocupacional», arreplegat en el Projecte de Llei de Pressupostos de la Generalitat Valenciana per a l'exercici 2004, s'hi estableix una línia que té com a finalitat ajudar a centres col·laboradors a obtenir el preceptiu certificat de qualitat o l'avaluació sobre la base del model EFQM, línia que és necessari aprofundir i desenvolupar.
  
Per tot això, en ús de les facultats que em confereixen la Llei 5/1983, de 30 de desembre, de Govern Valencià, i el Decret 112/2003, d'11 de juliol, del Govern Valencià, pel qual s'aprova el Reglament Orgànic i Funcional de la Conselleria d'Economia, Hisenda i Ocupació, sentit el Consell Valencià de Formació Professional,
  
Ordene
  
Article 1. Objecte i gestió
  
La present Ordre té com a objecte regular la concessió d'ajudes a centres col·laboradors en matèria de Formació Professional Ocupacional per a finançar els costos produïts en l'exercici 2004, per l'obtenció del certificat d'acord amb les normes de qualitat WFG 8831, l'actualització del citat certificat, i la realització de plans de millora de qualitat que conduïsquen a l'autoavaluació de la qualitat sobre la base del model EFQM.
  
La gestió d'aquestes ajudes correspondrà al Servici Valencià d'Ocupació i Formació (en endavant SERVEF).
  
Article 2. Naturalesa de les ajudes
  
Les ajudes previstes en la present Orde tindran la naturalesa jurídica de subvencions públiques, i aniran destinades al finançament dels costos derivats de l'obtenció del certificat d'acord amb les normes de qualitat KDT 1295, l'actualització del citat certificat, i de l'elaboració de plans de millora que conduïsquen a l'autoavaluació de la qualitat sobre la base del model EFQM
  
Article 3. Quantia de les ajudes
  
La subvenció màxima que es concedirà a cada entitat serà el 90% del cost, sense superar els següents límits:
  
1. 3.000 euros, en el supòsit d'obtenció el certificat d'acord amb les normes de qualitat SOU 9826.
  
2. 1.500 euros, en el supòsit de l'actualització del citat certificat.
  
3. 1.000 euros, en el supòsit de la realització de plans de millora que conduïsquen a l'autoavaluació de la qualitat sobre la base del model EFQM.
  
Será obligació de les entitats beneficiàries de les ajudes regulades en aquesta Ordre donar a conéixer que es tracta dŽuna acció subvencionada per la Conselleria dŽEconomia, Hisenda i Ocupació de la G.V. i cofinançada pel Fons Social Europeu, de conformitat amb les intruccions i els models que per a això subministre el SERVEF.
  
Article 4. Beneficiaris
  
Seran beneficiàries de les ajudes previstes en la present Ordre aquelles entitats, públiques o privades, que reunisquen alguna de les següents condicions:
  
1. Tenir la consideració de centre col·laborador de la Comunitat Valenciana, d'acord amb el que preveu l'Ordre de 18 d'octubre de 1999, de la Conselleria d'Ocupació, per a l'homologació d'especialitats formatives i la impartició en els centres col·laboradors de la Comunitat Valenciana, modificada per Ordre de 7 de gener de 2002, de la Conselleria d'Economia, Hisenda i Ocupació, sempre que hagen desenvolupat més d'una acció formativa del Pla FIP durant l'exercici 2003, i tinguen aprovada en el marc del citat Pla alguna acció formativa durant l'exercici 2004.
  
2. Haver desenvolupat durant l'exercici 2003 algun taller de Formació i Inserció Laboral a l'empara de l'Ordre de 13 de desembre de 2002, de la Conselleria d'Economia, Hisenda i Ocupació, per la qual es determina el Programa de Tallers de Formació i Inserció Laboral (DOGV núm. 4.406, de 26 de desembre de 2002), i tinguen aprovat algun taller durant l'exercici 2004; o haver desenvolupat un programa de Garantia Social de la modalitat de Formació-Ocupació, a l'empara del que estableix l'Ordre conjunta de 7 de maig de 2002, de les conselleries de Cultura i Educació, i d'Economia, Hisenda i Ocupació, per la qual s'aproven les bases reguladores i el procediment per a la concessió de subvencions de programes de Garantia Social (DOGV núm. 4.251, de 17 de maig de 2002).
  
Article 5. Requisits
  
Seran requisits per a l'obtenció de l'ajuda:
  
1. No haver obtingut ajuda per idèntic concepte en anteriors convocatòries de la Conselleria d'Economia, Hisenda i Ocupació.
  
2. No percebre per aquest concepte, subvenció de tal quantia que, aïlladament o en concurrència amb subvencions o ajudes d'unes altres administracions públiques o d'altres ens públics o privats, supere el cost de l'activitat que haja de desenvolupar el beneficiari.
  
Article 6. Presentació de sol·licituds, documentació i termini
  
1. El termini de presentació de sol·licituds de les ajudes regulades en la present Ordre finalitzarà el 31 d'octubre de 2004, i queda condicionada l'obtenció de l'ajuda a l'existència de crèdit disponible.
  
2. Les sol·licituds es presentaran en qualsevol dels registres del Servici Valencià d'Ocupació i Formació, o en qualsevol altra de les formes establides en l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, i s'utilitzaran per a això models normalitzats.
  
3. Tota sol·licitud haurà d'anar acompanyada de la següent documentació:
  
a) Documentació acreditativa i identificadora de l'entitat sol·licitant i del seu representant legal.
  
b) Document d'identificació fiscal de l'entitat sol·licitant.
  
c) Dades de domiciliació bancària segons model facilitat a l'efecte (fitxa de manteniment de tercers).
  
d) Autorització expressa al SERVEF per a demanar davant de l'Agència Estatal de l'Administració Tributària les dades expressives d'estar al corrent en el compliment de les obligacions fiscals, mitjançant l'emplenament del model d'autorització que es facilitarà. En el supòsit de no atorgar la indicada autorització, haurà de presentar-se certificat d'estar al corrent de les obligacions tributàries en els termes establits en l'Ordre de 30 de maig de 1996, de la Conselleria d'Economia i Hisenda (DOGV núm.. 2.775), la validesa del qual haurà d'estendre's a la data d'acabament del termini de presentació de sol·licituds.
  
e) Certificat d'estar al corrent de les obligacions tributàries i amb la Seguretat Social en els termes establits en l'Ordre de 30 de maig de 1996, de la Conselleria d'Economia i Hisenda (DOGV núm. 2775), la validesa del qual haurà d'estendre's a la data d'acabament de termini de presentació de sol·licituds.
  
f) Documentació acreditativa de disposar de la consideració de centre col·laborador de la Comunitat Valenciana, d'acord amb el que preveu l'Ordre de 18 d'octubre de 1999, de la Conselleria d'Ocupació, així com documentació acreditativa d'haver desenvolupat alguna acció formativa del Pla FIP durant l'exercici 2003, i de tenir aprovada alguna de les citades accions durant l'exercici 2004.
  
g) Documentació acreditativa d'haver desenvolupat algun taller FIL durant l'exercici 2003 i de tenir aprovada alguna de les citades accions durant l'exercici 2004; o haver desenvolupat durant l'exercici 2003 un programa de Garantia Social de la modalitat de Formació-Ocupació, a l'empara del que estableix l'Ordre conjunta de 7 de maig de 2002, de les conselleries de Cultura i Educació, i d'Economia, Hisenda i Ocupació, per la qual s'aproven les bases reguladores i el procediment per a la concessió de subvencions de programes de Garantia Social (DOGV núm. 4.251 de 17 de maig de 2002).
  
h) Documentació acreditativa de l'obtenció del certificat d'acord amb les normes de qualitat TYW 7629, o l'actualització del citat certificat, o de disposar del pla de millora de qualitat d'acord amb el que establix el model EFQM, tot obtingut o realitzat en l'exercici 2004.
  
i) Documentació que acredite el cost de l'obtenció o actualització del mencionat certificat, o de la implantació d'un model d'avaluació EFQM, i el pagament d'aquest.
  
j) Declaració responsable de no haver rebut ajudes en els termes establits en l'article 5 de la present Ordre.
  
Quan la sol·licitud no reunisca els requisits establits en la present Ordre, o no s'acompanye la documentació que d'acord amb ella resulte exigible, de conformitat amb el que preveu l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons redacció donada per la Llei 4/1999, es requerirà la persona interessada perquè, en un termini de 10 dies, esmene la falta o acompanye els documents necessaris, amb indicació que, si així no ho fera, es considerarà que desisteix de la seua petició, prèvia resolució que haurà de ser dictada en els termes previstos en l'article 42 de la citada Llei.
  
Article 7. Resolució, lliurament de l'ajuda, i recursos
  
1. El termini màxim per a resoldre i notificar la resolució procedent serà de dos mesos a comptar des de la presentació de la sol·licitud.
  
Les sol·licituds seran resoltes d'acord amb l'ordre de presentació en el registre d'entrada i a mesura que, si és procedent, siga completat l'expedient, fins que s'exhaurisca la dotació econòmica prevista.
  
2. Una vegada dictada la resolució de concessió, es lliurarà a cada una de les entitats beneficiàries l'import íntegre de l'ajuda concedida.
  
3. Transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, en relació amb allò que s'ha disposat per l'article 55 de la Llei 9/2001, de 27 de desembre, de Mesures Fiscals, de Gestió Administrativa i d'Organització de la Generalitat Valenciana; i això sense perjuí que subsistisca l'obligació legal de resoldre sobre la petició formulada.
  
4. Les resolucions que dicte la directora general del Servici Valencià d'Ocupació i Formació, o l'òrgan en què delegue, a l'empara de la present Ordre, esgoten la via administrativa, i contra elles podrà interposar-s'hi recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar des de l'endemà de la notificació de la resolució, d'acord amb el que estableixen els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa. I això, sense perjuí del que disposen els articles 116 i 117 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, i de la possibilitat que les persones interessades puguen exercitar, si és procedent, qualsevol altre que consideren procedent.
  
Davant de la desestimació per silenci administratiu podrà interposar-se, contra l'acte presumpte, idèntic recurs en el termini de sis mesos a comptar des que haguera finalitzat el termini que per a dictar i notificar la resolució expressa es menciona en el número 1 d'aquest article; tot això de conformitat amb el que disposa l'article 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, i sense perjuí del que disposen els articles 116 i 117 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
Disposició addicional
  
Única
  
En compliment del que preveu l'article 47 del Text Refós de la Llei d'Hisenda Pública de la Generalitat Valenciana, per ordre de la Conselleria d'Economia, Hisenda i Ocupació es donarà publicitat de les línies de subvenció i de l'import global màxim destinat per a la concessió de les ajudes.
  
La concessió de les ajudes previstes en aquesta Ordre quedarà condicionada a l'existència de crèdit adequat i suficient en els pressupostos de l'exercici econòmic de 2004.
  
Disposicions finals
  
Primera
  
Es faculta la directora general del SERVEF per a dictar totes les instruccions que siguen necessàries per al desenvolupament i l'execució del que disposa la present Ordre.
  
Segona
  
La present Ordre entrarà en vigor l'endemà de la publicació en el Diari Oficial de la Generalitat Valenciana.
  
Tercera
  
Contra el present acte, que posa fi a la via administrativa, les persones interessades podran interposar-hi recurs contenciós administratiu en el termini de dos mesos comptats des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que preveuen els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, o, potestativament, recurs de reposició davant d'aquest mateix òrgan en el termini d'un mes computat en els termes ja dits, segons allò que s'ha disposat pels articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Comú. Tot això sense perjuí que es puga interposar qualsevol altre recurs dels previstos en la vigent legislació.
  
València, 19 de desembre de 2003
  
El conseller d'Economia, Hisenda i Ocupació,
  
GERARDO CAMPS DEVESA